Er armene kommet ned efter Jonas Vingegaards sejr på 11. etape af Tour de France? Så lad os endelig hæve dem igen ved at gennemgå danskerens fantastiske triumf i detaljer. I AftenTouren onsdag aften lagde Vingegaard vejen forbi, og her satte han ord på tre nøglemomenter på etapen, hvor han og holdet fik skovlen under Tadej Pogacar. 1. Primoz Roglic og Tiesj Benoot angriber med 68,7 km til mål - Vi angreb tidligt. Vi havde det hele tiden som plan, at vi ville åbne løbet op og se, om vi kunne presse Pogacar. Det gjorde vi først med Tiesj Benoot og Primoz Roglic, der skulle prøve at angribe. - Så fulgte Pogacar med, og så tænkte vi, at vi lige så godt kunne forsøge at udnytte det på et fladere stykke, hvor vi kunne angribe lidt på skift. Så skulle han lukke alle hullerne. Det lykkedes, og han fik brugt en masse kræfter. Er det din fornemmelse, at I fik mørnet ham? - Ja. Men det var lige så meget, fordi det også var en udmarvende etape. Det var meget varmt og hårdt. Hele Col du Télégraphe og Col du Galibier blev kørt i et vanvittigt tempo, så det var nok lige så meget det, der gjorde det. 2. Jonas Vingegaard sætter Pogacar med 4,6 km til mål - UAE satte tempoet, og jeg synes stadigvæk, at jeg havde noget i tanken. Derfor tænkte jeg, at med fem kilometer til mål, hvor den blev stejl, at enten ville de køre stærkere, eller også ville jeg angribe. - Det endte med, jeg ikke følte, at de kørte så meget stærkere, så jeg kunne lige så godt prøve angribe. - Jeg tænkte, at det var megafedt, da jeg slog hullet. Selvfølgelig er det sindssygt fedt, at jeg kunne sætte alle i dag (onsdag red.) og tage etapesejren. Det er noget, jeg er megastolt over. 3. Fuld skrald helt til målstregen - De fortalte mig i radioen, at jeg tog rigtig meget tid på Pogacar, men de sagde også til mig, at jeg skulle køre helt til stregen. - Hvert sekund talte, sagde de, så jeg kørte selvfølgelig helt til målstregen og jublede så derefter. Jonas Vingegaard fører med sejren på 11. etape Tour de France med mere end to minutter ned til nummer to, Romain Bardet.

Opsummering:
Angrebene startede allerede med næsten 70 kilometer til mål.